30.6.2022.
HR
Službeni list Europske unije
C 251/89 srijeda, 15. prosinca 2021.
G. budući da organizirane kriminalne skupine uspješno surađuju unatoč granicama i etničkim podjelama, u usporedbi s policijskim i pravosudnim tijelima zemalja zapadnog Balkana, koja hitno moraju unaprijediti takvu koordinaciju; H. budući da organizirane kriminalne skupine surađuju sa skupinama iz šireg europskog susjedstva u aktivnostima kao što su trgovina ljudima, krijumčarenje migranata, krijumčarenje artefakata i pranje novca; I. budući da su usklađeni pravni okviri i njihova djelotvorna provedba, neovisna tijela za borbu protiv korupcije i kriminala te istinska politička volja ključni za iskorjenjivanje organiziranog kriminala; J. budući da su prema izvješću Ureda Ujedinjenih naroda za droge i kriminal (UNODC) naslovljenom „Mjerenje organiziranog kriminala na zapadnom Balkanu” kazneni progon i presude na zapadnom Balkanu uglavnom usmjereni na niže razine zločinačkih organizacija, dok vođe skupina ostaju nekažnjeni; K. budući da su se organizacije civilnog društva etablirale kao važni dionici u borbi protiv organiziranog kriminala i korupcije diljem regije s obzirom i imaju ključnu ulogu osobito u praćenju i ocjenjivanju politika borbe protiv korupcije; L. budući da je potrebno više istraživanja i pouzdanijih podataka o organiziranom kriminalu kako bi se bolje osmislili djelotvorni politički odgovori na organizirani kriminal i korupciju u regiji; M. budući da obrazovanje ima ključnu ulogu u sprečavanju kriminala i promicanju kulture zakonitosti; N. budući da se prijetnja koju predstavljaju organizirane kriminalne skupine sa zapadnog Balkana u nekim zemljama pogrešno koristi kao argument protiv pristupanja EU-u te da bi to stoga trebalo riješiti na odgovarajući način kako bi se potaknuli daljnji koraci u procesu pristupanja zemalja zapadnog Balkana EU-u; O. budući da, kako bi ispunile kriterije za članstvo u EU-u, zemlje zapadnog Balkana trebaju provesti sveobuhvatne reforme u ključnim područjima i ostvariti konkretne rezultate u pravosudnim reformama te u borbi protiv korupcije i organiziranog kriminala; P. budući da su jačanje vladavine prava te borba protiv korupcije i organiziranog kriminala temelji strategije EU-a za zapadni Balkan iz 2018.; Q. budući da je oko 64 milijuna EUR dodijeljeno za projekte povezane s borbom protiv organiziranog kriminala na zapadnom Balkanu u okviru Instrumenta pretpristupne pomoći (IPA II), kojim su financirani brojni nacionalni i višedržavni projekti kojima se podupire učinkovitije pravosuđe u slučajevima organiziranog kriminala i korupcije na zapadnom Balkanu, među ostalim praćenjem sudskih postupaka; budući da IPA III također sadrži posebne ciljeve za razvoj učinkovitih alata za sprečavanje i borbu protiv organiziranog kriminala, trgovine ljudima, nezakonitim vatrenim oružjem i drogom te pranja novca;
Opća situacija 1. naglašava da organizirani kriminal i korupcija prije svega štete građanima zemalja zapadnog Balkana jer ugrožavaju njihovo pravo na sigurnost i socijalnu koheziju, kao i njihovo povjerenje u demokratski sustav, te stvaraju prepreke demokratskim reformama i otežavaju proces pristupanja, te također imaju potencijalne i stvarne negativne učinke na sigurnost i stabilnost država članica EU-a; 2. naglašava da uskraćivanje europske perspektive zemljama zapadnog Balkana dovodi do pogoršanja situacije u pogledu organiziranog kriminala te da se ta situacija može poboljšati podupiranjem procesa integracije u EU i suradnjom s državama članicama; ističe da su borba protiv organiziranog kriminala i unapređenje integracije u EU procesi koji se međusobno nadopunjuju, zbog čega je potrebno ubrzati proces integracije u EU; 3. izražava stajalište da je povezivanje liberalizacije viznog režima za Kosovo s borbom protiv organiziranog kriminala kontraproduktivno jer se izolacijom potiču kriminalne aktivnosti; još jednom naglašava da je Kosovo ispunilo sve kriterije za liberalizaciju viznog režima i poziva Vijeće da bez daljnjeg odgađanja odobri liberalizaciju viznog režima;